Teknik- og miljøborgmester Ninna Hedeager Olsen (Ø) frøs og kunne ikke gøre noget, mens der skete en meget omtalt mulig voldtægt i hendes hjem, mens hun selv var tilstede.

Det har hun i dag fortalt i retten, hvor hun har afgivet vidneforklaring i voldtægtssagen, som har fået stor opmærksomhed, fordi borgmesteren har været sygemeldt siden episoden, der fandt sted 31. marts.

Om det sagde hun i dag:

- I ugerne efter det var sket, begyndte det at påvirke mig mere og mere, så jeg havde svært ved at passe mit arbejde, lød det fra Ninna Hedeager Olsen.

Det er super ubehageligt og ved ikke, hvad jeg skal gøre. Jeg fryser fuldstændig og tror ikke på det, jeg oplever Ninna Hedeager Olsen, borgmester i KBH

En 30-årig mand er tiltalt for at have voldtaget en kvinde, som er veninde til borgmesteren, ligesom han er tiltalt for at have blufærdighedskrænket Ninna Hedeager Olsen på samme tid.

Sagen påvirkede borgmesteren meget, fordi veninden havde det skidt efter episoden, fortalte hun i dag, ligesom hun blev stresset af den offentlige bevågenhed omkring sagen.

- Jeg har det bedre nu, og jeg føler mig også klar til snart at vende tilbage, fordi jeg har fulgt en masse gode råd til at få det bedre, lød det.

Borgmester vågnede, men frøs

Den mulige voldtægt skete ifølge anklageskriftet hjemme hos borgmesteren efter en fest i hendes hjem.

Her havde de tre involverede i sagen samt en fjerde person lagt sig til at sove i samme seng.

På et tidspunkt vågnede borgmesteren og kunne mærke samlejebevægelser mellem de to andre.

- Jeg synes, det er super ubehageligt og ved ikke, hvad jeg skal gøre. Jeg fryser fuldstændig og tror ikke på det, jeg oplever, fortalte hun retten i dag.

Hun kunne under retsmødet ikke tydeligt sige, hvorfor det, der foregik, var forkert, udover at hun vidste, at veninden var til kvinder.

Hun greb heller ikke ind. I stedet forsøgte hun at vise, at hun sov i håb om, at det så stoppede. Det samme gjorde den anden kvinde, fortalte borgmesteren.

Ninna Hedeager Olsen havde tidligere på aftenen kysset med manden, som hun også havde haft et uforpligtende seksuelt forhold til i nogle måneder.

Manden havde også tidligere samme aften kysset med veninden. Det havde veninden fortalt til borgmesteren, som havde tilbudt at sige noget til manden, men det afslog veninden.

Borgmesteren afviste i dag, at hun havde været jaloux over deres kysseri.

Ninna Hedeager Olsen har været teknik- og miljøborgmester i København, valgt for Enhedslisten, siden kommunalvalget i 2017. Arkivfoto. (Foto: søren bidstrup © Scanpix)

Fik manden til at melde sig selv

Dagen derpå talte de involverede parter ikke om episoden i sengen, da de vågnede.

Først næste dag talte Ninna Hedeager Olsen med den kvinde, som ifølge anklagen blev udsat for en voldtægt.

- Hun fortæller, at hun ikke havde lyst, og hun ikke vidste, hvordan hun skulle stoppe det, lød det fra Ninna Hedeager Olsen under dagens retsmøde.

Hun mødtes derfor med manden og foreslog, at han meldte sig selv, hvilket han valgte at gøre.

Forsvarer Hannah Krog ville vide, hvorfor en person med en høj stilling i samfundet ikke med det samme sagde, at der var sket et overgreb, og at det måtte anmeldes til politiet af de sædvanlige veje.

Borgmesteren fortalte, at hun var meget optaget af, hvordan veninden havde det, og derfor først senere bad manden om at melde sig selv.

Herfra kørte sagen.

Tiltalt: Hun virkede ikke uinteresseret

Den 30-årige mand afgav også forklaring i dag, og her sagde han, at det var hans klare opfattelse, at kvinden, som han havde samleje med, var vågen og ville have sagt fra, hvis hun ikke ville have sex med ham.

Den forurettede kvinde forklarede sig også, men det skete bag lukkede døre, så den forklaring kan offentligheden ikke få at høre.

Sagen skulle egentlig have været afsluttet i dag, men er blevet forsinket, så der først er afsluttende bemærkninger fra anklager Sonja Hedegaard og forsvarer Hannah Krog den 25. september.

Der er krav fra bistandsadvokaten på cirka 14.000 kroner til borgmesteren og 70.000 kroner til den anden forurettede.